Man in hof wat glo plaaswerker doodskietArgieffoto. Stefan Hepburn (39) het Maandag in die Modimolle-landdroshof in Limpopo verskyn nadat hy na bewering ŉ jong plaaswerker tydens ŉ jagongeluk doodgeskiet het. Brig. Motlafela Mojapelo, provinsiale polisiewoordvoerder, het gesê die oorledene is intussen as Jan Railo (23) geïdentifiseer. Hepburn en ŉ vrou het Saterdagaand op ŉ plaas in die Tuinplaas-distrik buite Modimolle bosvarke gejag, toe die voorval gebeur het. Volgens Mojapelo beweer Hepburn hy het iets hoor beweeg en in die rigting van die geluid geskiet. Hy het aan die polisie gesê hy het in die rigting waarin hy geskiet het, geloop en besef iemand is raakgeskiet. Railo is op die toneel dood. Hepburn het die voorval by die polisie aangemeld en ŉ saak van strafbare manslag is aanvanklik aanhangig gemaak. Dit is later na moord verander en Hepburn is Sondagaand by sy huis in Pretoria in hegtenis geneem. Volgens Mojapelo is die saak tot Donderdag uitgestel, wanneer Hepburn om borgtog sal aansoek doen. Hy bly tot dan in polisieaanhouding. Railo was ŉ werker op ŉ buurplaas in die Tuinplaas-distrik.